I løbet af efterårsferien blev der begået 138 indbrud i Nordjylland, hvilket er et fald på 68 i forhold til 2015.

Efterårsferien er højsæson for tyveri, og 2017 var ingen undtagelse. Men selvom der blev begået hele 138 indbrud i Nordjylland i løbet af ferien, så er der sket et stor fald i forhold til de sidste to år. Det forklarer efterforskningsleder ved Nordjyllands Politi Sune Myrup. I efterårsferien 2016 blev der begået 153 indbrud, mens 2015 bød på hele 206 indbrud. Det betyder altså, at antallet af indbrud er faldet med 68 tilfælde på to år - svarende til et fald på omkring en tredjedel. - Det ser ikke så alarmerende ud, efter det er faldet igen i år, siger Sune Myrup. Tyvene er dog i stigende grad begyndt at bryde ind i private hjem. I år blev 95 af indbrudene begået i privat beboelse, mens det tal sidste år lå på 64. Efterforskningslederen fortæller, at de fleste indbrud bliver begået i den nordlige del af regionen, primært omkring det nordlige Aalborg, Frederikshavn og Dronninglund. Syd for Limfjorden i byer som Rebild er antallet af indbrud noget lavere.